แบงก์ชาติสิงคโปร์สั่งปิดธนาคารบีเอสไอในสิงคโปร์ หลังพบข้อมูลฟอกเงิน
แบงก์ชาติสิงคโปร์สั่งปิดธนาคารบีเอสไอในสิงคโปร์ หลังพบข้อมูลฟอกเงิน
24 พ.ค. 2559

ธนาคารกลางสิงคโปร์มีคำสั่งให้ปิดธนาคารบีเอสไอ (BSI Bank) ของสวิตเซอร์แลนด์ ในสิงคโปร์
ทั้งนี้ ธนาคารกลางสิงคโปร์ได้ส่งหนังสือแจ้งให้ธนาคารบีเอสไอแบงก์ยุติการดำเนินกิจการในฐานะธนาคารพาณิชย์ในสิงคโปร์ เนื่องจากพบว่า บีเอสไอฝ่าฝืนข้อกำหนดการป้องกันการฟอกเงิน รวมทั้งมีการกำกับดูแลกิจการที่หละหลวม และพบการกระทำโดยมิชอบโดยเจ้าหน้าที่บางคนของธนาคาร
นอกจากนี้ ธนาคารกลางสิงคโปร์ยังได้ส่งรายชื่อพนักงานอาวุโสฝ่ายการจัดการและพนักงานของธนาคารทั้งหมด 6 รายชื่อต่ออัยการศาล เพื่อให้ศาลพิจารณาว่าการกระทำของกลุ่มบุคคลดังกล่าวนั้น ผิดกฎหมายอาญาหรือไม่
ธนาคารบีเอสไอได้เปิดทำการในฐานะธนาคารพาณิชย์ในสิงคโปร์นับตั้งแต่เดือนพ.ย. 2548 โดยบีเอสไอเป็นธนาคารในเครือของ บีเอสไอ เอสเอ ซึ่งก่อตั้งขึ้นในปี 2416 และมีสำนักงานใหญ่อยู่ที่สวิตเซอร์แลนด์
ครั้งนี้นับเป็นครั้งแรกที่ธนาคารกลางสิงคโปร์ถอนการอนุมัติการเปิดธนาคารพาณิชย์นับตั้งแต่ปี 2527 ซึ่งในขณะนั้นได้มีการสั่งยุติกิจการของบริษัทจาร์ดีน เฟลมมิ่ง (สิงคโปร์)
 